[{"text_idx": "#000004", "text": "Drwy ymarferion co\u0302r wythnosol, rydym ni\u2019n defnyddio pw\u0302er cydganu i ysbrydoli dynion ifanc i ddod o hyd i hyder, cymuned, llawenydd a chyfeillgarwch."}, {"text_idx": "#000006", "text": "O gantorion profiadol i rai sydd erioed wedi rhoi cynnig arni o\u2019r blaen, mae ein drysau wastad ar agor i aelodau newydd; gall unrhyw fachgen rhwng 11 a 19 oed ymuno. Mae OBA yn rhad ac am ddim, ac nid oes unrhyw glyweliadau na chwaith unrhyw farnu. Ein hethos yw bod yn gynhwysol; rydym ni\u2019n agored i bawb, waeth beth yw eich cefndir."}, {"text_idx": "#000007", "text": "OBA yw\u2019r unig brosiect o\u2019i fath yng Nghymru, a chaiff ei gynnal yn rhai o ardaloedd mwyaf difreintiedig y wlad. Mae\u2019n ateb i\u2019r lefelau isel o hunan-barch a dyhead sy\u2019n aml yn rhan o brofiad bechgyn yn eu harddegau. Mae OBA yn darparu esiamplau cadarnhaol, cynyddu hyder, gwella llesiant, addysgu gwerthoedd parch ac amrywiaeth, ac yn meithrin cyfeillgarwch gydol oes."}, {"text_idx": "#000008", "text": "Dan arweiniad arweinyddion corawl proffesiynol, caiff yr aelodau brofiadau cerddorol o ansawdd uchel, hyfforddiant perfformio a chyfleoedd i berfformio mewn digwyddiadau arbennig. Mae\u2019r bechgyn yn canu repertoire amrywiol o ganeuon pop modern, darnau clasurol a cherddoriaeth gorawl draddodiadol Cymru."}, {"text_idx": "#000009", "text": "Mae Cyn-aelodau OBA wedi llwyddo mewn pob agwedd ar fywyd, ac maen nhw\u2019n cynnwys se\u0302r theatr gerdd, gwyddonwyr, cantorion opera, cyfrifyddion a heddweision."}, {"text_idx": "#000011", "text": "Mae ein harweinyddion corawl profiadol yn helpu ein bechgyn i ddatblygu eu hunanhyder. Boed drwy berfformio ar lwyfan, cael llinell o unawd neu ganu mewn stiwdio recordio, bydd eu hunan-barch yn disgleirio drwy eu bywyd bob dydd."}, {"text_idx": "#000013", "text": "Drwy OBA, mae ein haelodau\u2019n dysgu sgiliau bywyd sy\u2019n eu helpu i gyflawni\u2019u potensial, waeth pa lwybr y byddan nhw\u2019n ei ddewis mewn bywyd. Y tu hwnt i ganu, fe fyddan nhw\u2019n cael profiad o weithio fel ti\u0302m, rhyngweithio ag eraill a siarad yn gyhoeddus."}, {"text_idx": "#000014", "text": "Dewch draw i\u2019n hymarfer nesaf i brofi sut beth yw bod yn rhan o Only Boys Aloud."}, {"text_idx": "#000015", "text": "Rydym ni\u2019n groesawgar, yn gyfeillgar ac yn hamddenol, ac wastad wrth ein bodd o weld wynebau newydd, felly beth am roi cynnig ar sesiwn i weld a yw at eich dant chi?"}, {"text_idx": "#000016", "text": "\u201cMi symudais i o Fanceinion i ogledd Cymru yn 2015, a dyma grw\u0302p o ffrindiau yn yr ysgol yn dweud a dweud wrthyf i am ddod i sesiwn OBA. Bryd hynny, a minnau\u2019n \u2018Hogyn o\u2019r Ddinas\u2019, mi oeddwn i\u2019n meddwl fy mod i\u2019n rhy cw\u0302l i ganu mewn co\u0302r Cymreig. Yn y diwedd, i roi taw ar eu cecru, dyma fi\u2019n mynd i sesiwn. Mi oeddwn i\u2019n gwbl anghywir i feddwl nad oedd yn cw\u0302l. Mi wnaeth bod yn aelod o OBA fy aeddfedu fel person, ac mi ydw i mor ddiolchgar am hynny. Fyswn i byth hyd yn oed yn gallu dychmygu cymaint o brofiadau hyfryd dwi wedi\u2019u cael drwy OBA.\u201d"}, {"text_idx": "#000017", "text": "\u201cBachgen swil heb hunanhyder oedd fy mab cyn iddo ddechrau yn Only Boys Aloud, ac mae wedi tyfu i fod yn ddyn sy\u2019n hyderus ymysg pobl. Mae wedi dewis cerddoriaeth fel gyrfa yn sgil y cyfleoedd gafodd e a\u2019r ffaith i fentoriaid OBA ei feithrin. Mae\u2019n anodd rhoi mewn geiriau cymaint mae wedi newid ei fywyd ac mor falch a diolchgar ydw i fel mam.\u201d"}, {"text_idx": "#000019", "text": "Drwy gyfrannu heddiw, fe fyddwch yn rhan o stori Aloud, yn ein helpu i roi profiadau cadarnhaol a all newid bywydau i bobl ifanc ledled Cymru."}, {"text_idx": "#000020", "text": "Aelodau Calon sy\u2019n cynnal curiad Elusen Aloud, ac maen nhw\u2019n chwarae rhan allweddol yn ein llwyddiant."}]